safouaneb/arywiki huggingface dataset:
لمحيط لهندي

لمحيط لهندي هو تالت اكبر محيط ف لعالم. لمساحة د ديالو هي 70. 56 مليون كم²، وهو اللي تيخليه ياخد تقريبا 19. 8% من لمساحة ديال لكرة لارضية. لمحيط لهندي تاتحدّو من الشمال اسيا، من لغرب افريقيا، من الشرق اوقيانوسيا، و من لجنوب لمحيط لمجمّد لجنوبي و لقطب لجنوبي. لمحيط لهندي هو لمحيط لوحيد ف لعالم اللي جايب سميتو من بلاد، و اللي هي لهند. لمحيط لهندي عندو بزاف د لبحورا الدخلانيين تابعين ليه (بحال لبحر لحمر، لخليج لعربي، لخليج د لبنݣال)، و فيه بزاف د لجزر اللي معروفة ب لجو ديالها الزوين. اكبر جزيرة جات ف لمحيط لهندي هي لجزيرة لبلاد ديال ماداݣاسكار.
أشمشاو

اشمشاو (سمية لعلمية boops boops) هوّا نوع ديال لحوت منتاشر ف لجيهة شّرقية ديال لمحيط لاطلسي ؤ لبحر دّخلاني. لفرد منو كيتسمى "تاشمشاوت".
أصناب

اصناب (سّمية لعلمية Sinapis arvensis) هوّا نوع ديال لعشوب منتاشر ف شمال افريقيا، اسيا ؤ ؤروپا. سّمية. على حساب محمد شفيق، سّمية ديال هاد نبتة جايّة من لّاتينية من كلمة صيناپيس senapis.
أطرايلال

اطرايلال (سّمية لعلمية Anthriscus sylvestris) هوّا نوع ديال لعشوب منتاشر ف شمال غرب افريقيا، غرب اسيا ؤ ؤروپا. سّمية. على حساب محمد شفيق، سّمية ديال هاد نبتة جايّة من لامازيغية من كلمة اضارويلال.
أغرشي

اغرشي ؤلا اغرش (سمية لعلمية Vulpes zerda) هوّا نوع من لفاميلة ديال تّعلبيات كيعيش ف صحاري، لاصل ديالو من صحرا لكبيرة ؤ سينا ف مصر.
أغوري

اغوري هيّا سمية عامة كتطلق علا نواع د لحوت اغلبية ديالها من تّنضيمة د رّاية. لفرد منو كيتسمى تاغوريت.
تاغنجة

تاغنجة ؤلا اغنجا هيّا سمية متداولة كتطلق علا نواع د لحوت اغلبية ديالها من لݣنس ديال Prionotus ؤلا علا نوع ديال لحوت سميتو لعلمية Trigla lyra.
أفرسيݣ

افرسيݣ ؤلا افرسيو (سّمية لعلمية Filicophyta) فليلم ديال لعشوب فيه كتر من 13000 نوع.
وليد أزارو

وليد ازارو كوايري مغريبي كايلعب ف لهجوم. تزاد ف 11 يونيو 1995 ف ايت ملول، كايلعب دابا فالاتفاق السعودي. حياتو. تزاد وليد ف ايت ملول (حدا اݣادير)، وكانت عزيزة عليه الكورة من الصغر ديالو واخا ماكانش فحالو. قرر وليد باش يكون كوايري مللي كان فعمرو 13 عام حيت مشا يلعب ف ادرار سوس اللي كان ف الهواة. من تما جرب يلعب معا حسنية اݣادير وايني السكيتيوي مابغاهش ف الفرقة. لجوائز. لاهلي دوري د لابطال د افريقيا عام 2020
محمد البنسير

الرايس محمد البنسير اولا الدمسيري هو واحد الفنان و شاعر من سوس ف لمغريب. حياتو. تزاد محمد بن لحسن البنسير اللي معروف ب الدمسيري عام 1940 ف تامسولت ف لمنطقة ديال البنسيرن (دمسيرة) حدا ايمينتانوت و تما فين كبر. كان تايديه الوالد ل لمسيد باش يقرا القران. تما فين قرا شويا ديال لعيلم الشرعي و حفظ القران. لموت ديالو. مات محمد البنسير عام 1989 منبعد لغيبوبة ديال 24 ساعة ف الدار البيضا و خلا موراه بزاف ديال الشعر و الموسيقا. جمع الاستاد ديال الثقافة الامازيغية محمد المستاوي بزاف ديال الشعر ديال محمد البنسير ف واحد لكتاب.
منضمة التجارة لعالمية

منضمة التجارة لعالمية، ولاّ لمنضمة لعالمية د التجارة (بلينݣليزية: WTO - World Trade Organization) هي منضمة دولية جا لمقر ديالها ف جونيڤ ف سويسرا، تاتخدّم على التسهيل ولمعاونة ف التجارة ما بين ݣاع لبلدان د لعالم. تاسسات لمنضمة لعالمية د التجارة ف 1 يناير 1995 من مورا لاتفاقية د مراكش، و هي اتفاقية اللي جات بلاصة "لاتفاقية لعامة للتعريفة الجمركية والتجارة (ل ݣاط)"، اللي كانت خدّامة من 1948. لمنضمة لعالمية د التجارة فيها 164 عضو (تيمتلو 98% من لقتصاد د لعالم)، و 20 عضو مراقب، و محسوبة اكبر منضمة ديال لقتصاد ف لعالم. اللغات الرسمية ديال لمنضمة هوما لينݣليزية و لفرانساوية و الصبليونية.
حياة

لْحياة هيّا فينومين طبيعي كيتجلا ف تشكلات مادية عندها قلدة معقدة، ؤ قدرة باش تّبادل طّاقة ؤ لمادة معا لمحيط ديالها ب شكل تلقائي، بْ غرض تّكاتر. هاد تّعريف ماشي عملي ؤ ماشي مضبوط مزيان، حيت ماكيعطيش طريقة باينة باش بنادم يقدر يميز ما بين شي حاجة حية ؤ شي حاجة خرة ماشي حية. ؤ زيدون يقدرو يكونو تشكلات مادّية كدّير هادشي كامل بلا ماتكون حية (متلا شي اپاراي كتستعمل تريسينتي ؤ كتطلق حرارة ؤ كتصايب نسخات من راسها)، ؤلا لعكس، شي حاجة حية ولاكين ماكاتبانش لينا معقدة، بلا مانهضرو علا كائنات حية لّي ماكتكاترش بحال لبغل. بشكل عام ماكاينش شي تعريف علمي ؤلا فلسفي ديال لْحياة لّي كيشمل لجوانب ديالها كاملين ؤ مقنع علا جميع لمستويات.
وصف أفريقيا (كتاب)

كتاب وصف افريقيا، ديال لحسن بن محمد الوزان الفاسي اللي معروف ب ليون الافريقي. هاد لكتاب تكتب ف 1550 و فيه بزاف ديال المعلومات و الوصف ديال بزاف د لبلايص ف افريقيا. معلومات علا لكتاب. هاد الكتاب تخدم بزاف عند الاوروبيين حيت فيه وصف ديال بزاف د لبلايص ف افريقيا. لحسن الوزاني كتب لكتاب وترجمو ل طاليانية.
محمد المستاوي

محمد المستاوي اولا مستاوي (تزاد عام 1943) شاعر وكاتب مغريبي. حياتو. تزاد محمد عام 1943 ف ميكزيرت ف قيادة اضار ف العمالة ديال تارودانت، ف واحد القرية صغيرة ف سوس. قرا ف تارودانت و مراكش. كان خدام صحفي ف الجورنال ديال حزب الاتحاد الاشتراكي للقوات الشعبية. كان من اللولين اللي كتبو بالامازيغية بحال تشلحيت. خدا التقاعد ف 2003 من التدريس الجامعي.
ناصر لارݣيط

ناصر لارݣيط، تولد فـ6 نونبر 1958 ف سيدي سليمان، هو مدريب د كورة مغريبي. حياتو. تولد ناصر لارݣيط ف سيدي سليمان ف 1958. مورما قرا ف ليسي د پول ڤاليري ف مكناس، مشا ل فرانصا باش يكمل قرايتو ف لميكروبيولوجي ف لجاميعة د كون-نورماندي. ف 1982، ناصر لارݣيط كان ؤستاد د لماط ؤ لعولوم طبيعية ف لكوليج د طوري هاركور ف لكالڤادوس (فرانصا). لكاريير ديالو. ف لوقيتة لي كان فيها ف فرانصا، لعب لارݣيط معا فراقي د لهواة بحال جمعية لبوصطا د كون، ؤ اس نورماند، و لفرقة د طوري هاركور، لي لعب ؤ درب فيها ف نفس لوقت ؤ فيها بدا لكاريير ديالو ف تدريب. لارݣيط ولا موراها مدير رياضي د بزاف د لفراقي ف فرانصا؛ من بينهم اف سي روون، ا اس كان، اس ام كون، ستراسبورݣ ؤ خدم حتا مدريب د لفرقة تانية د لواڤر ا سي بين 2003 ؤ 2004. بين 2008 ؤ 2014، كان مدير د لاكاديمية محمد ساديس د كورة، موراها ولا مدير تيقني د لمونتخاب د لمغريب بين 2014 ؤ 2019. ف 28 يونيو 2019، ولا مدير د لاكاديمية د ؤلامپيك مارساي. ف فبراير 2021، تعين مدريب مؤقات د لفرقة لولا د ؤلامپيك مارساي مورما مشا اندري ڤيلاش بواش. ف ماي 2022، تعين لارݣيط مودير فني د لتيحاد ساعودي د كورة بلاصت رّوماني يوان لوپيسكو. احصائيات. هاد طابلو كيعطي لاحصائيات د لكاريير د تدريب د ناصر لارݣيط "(حتال 9 مارس 2021)".
الدولة لعتمانية

الدولة لعتمانية، (بالتركية لعتمانية: دَوْلَتِ عَلِيّهٔ عُثمَانِيّه - بالتركية: Yüce Osmanlı Devleti)، ولاّ لامبراطورية لعتمانية، كانت دولة حكمات لاغلبية ديال لجنوب الشرقي د اوروپا، و لغرب د اسيا و شمال افريقيا، مابين لقرون 14 و 20 ميلادية. تاسسات الدولة لعتمانية نهار 27 يوليوز 1299 على يد السلطان عتمان اللّول ف لمنطقة د لاناضول (الشرق ديال تركيا ديال دابا). ف 1354، دخلات الدولة لعتمانية لاوروپا و دخّلات معاها لبلقان. ف 1453، دخلو لعتمانيين بلقيادة د محمد لفاتح للقسطنطينية (اسطنبول) و سالاو مع الدولة لبيزانطية. ف لقرون 16 و 17، كانت الدولة لعتمانية فاحسن وقت ديالها، و كانو تابعين ليها 32 اقليم جاو ف 3 د لقارات (اوروپا، افريقيا و اسيا). طاحت الدولة لعتمانية رسميا نهار 29 اكتوبر 1923، ملي ما بقات تابعة ليها تا بلاصة، و تاسسات لجمهورية ديال تركيا اللي كان اول رئيس ديالها هو مصطفى كمال اتاتورك.
لبحر لحمر

لبحر لحمر، هو بحر دخلاني ديال لمحيط لهندي، جا ما بين افريقيا و اسيا. تيتلاقا لبحر لحمر مع لمحيط ف لمضيق ديال باب لمندب، و لخليج د عدن. من لجهة ديال الشمال، تيتلاقا لبحر لحمر مع لبحر لبيض لمتوسط ف لقناة ديال السويس. لمساحة ديال لبحر لحمر هي تقريبا 438. 000 كم². الطول ديالو تقريبا 2250 كم، و لعرض ديالو كيتبدّل، و لكن اعرض نقطة فيه فيها 355 كم. لمعدل د لغرق ديال لبحر لحمر هو 490 ميطرو، و اغرق نقطة فيه غارقة ب 3040 ميطرو تقريبا. لبحر لحمر معروف بالسياحة و فيه بزاف ديال لانواع ديال لخزّ ولمرجان (200 نوع) و لحوت (1000 نوع)، و هو اكثر بحر ستوائي جا ف الشمال ف لعالم كامل. لبلدان اللي تاطّل على لبحر لحمر هي: السعودية، ليامان، دجيبوتي، ايريطيريا، السودان، مصر، اسرائيل، لاردن.
لبحر لميت

لبحر لميت، هو ضاية كبيرة مالحة جات فلغرب ديال اسيا. لبحر لميت تاتحدّو لاردن من الشرق، و اسرائيل و الضفة لغربية من لغرب. لبحر لميت معروف ف لعالم حيت هو اهبط نقطة ف لارض. اهبط نقطة فيه جات 430. 5 ميطرو تحت من السطح د لبحر. من جهة خرا، لبحر لميت معروف باللي هو من اكتر لبلايص لمالحة ف لعالم، فيه 34% د لملوحة (9. 6 د لمرات كتر من لمحيطات). هاد لملوحية ديالو هي اللي خلاّت تا كائن حي ما يقدر يعيش فيه، و عليها تسمّا لبحر لميّت. لمساحة ديال لبحر لميت هي 605 كم² (كانت 1050 كم² ف 1930). الطول ديالو هو 50 كم، و لعرض ديالو فاعرض بلاصة هو 15 كم.
ضومين (بيولوجيا)

ضّومين (ب نݣليزية Domain) ف لبيولوجيا هوّا مجال عام ديال لحياة كيشمل مجموعة ديال لكائنات لحية علا ساس لختيلافات علا مستوى لبنية د لخلية ؤ هوّا اكبر تقسيم طاكسونومي ديال لكائنات لحية. كاينين تلاتة ديال ضّومينات د لحياة: اركيا، بكتيريا ؤ ؤكاريا.
لجامعة د الدول لعربية

لجامعة د الدول لعربية، هي منضمة اقليمية تاتجمع لبلدان اللي تاتّهضر فيها لعربية، و اللي كاينين ف افريقيا و اسيا. تاسسات هاد لمنضمة نهار 22 مارس 1945 من 6 د لبلدان (مصر، لعراق، لاردن، لبنان، السعودية و سوريا)، و كان لهدف ديالها هو تجمع لبلدان اللي كاتهضر بلعربية و يتعاونو بيناتهم ف بزاف د لحوايج بحال السياسة و التجارة و التقافة و الصحة. لمقر ديال لجامعة د الدول لعربية كاين ف لقاهرة، لعاصمة د مصر. لمغريب دخل للجامعة د الدول لعربية عاماين من مورا لاستقلال ديالو، و بالضبط ف 1 اكتوبر 1958. لجامعة د الدول لعربية فيها دابا 26 دولة عضو، و لكن لعضوية ديال سوريا تحيّدات من نونبر 2011، ملي اتافقو لاغلبية ديال لاعضاء لاخرين باش يخرجوها.
لمنضمة لعالمية د لفرونكوفونية

لمنضمة لعالمية د لفرونكوفونية (ب #تحويل )، هي منضمة عالمية تاتجمع لبلدان اللي تاتّهضر فيها لفرانساوية، واخا ماتكونش لغة رسمية. لهدف لاستراتيجي ديال لمنضمة هو التطوير و التشجيع و الترويج للغة لفرانساوية. تاسسات لمنضمة نهار 20 مارس 1970، و عندها 88 عضو، منهم 54 عندهم لعضوية لكاملة، 7 د الشركاء، و 27 عضو مراقب. لمقر ديال لمنضمة لعالمية د لفرونكوفونية جا ف باريز ف فرانسا، و عاد كاين 5 د لمقرات جهوية جاو ف الطوݣو و لݣابون و ڤييطنام و هايتي و رومانيا. لمغريب عضو ديال لمنضمة لعالمية د لفرونكوفونية من عام 1981.
فزضاض

لْفزضاض ؤلا افزضاض (سمية لعلمية Microcosmus sabatieri) حيوان لاسنسولي كيعيش ف لبحر علا الصخور.
أفلكاي

افلكاي (سمية لعلمية Falco eleonorae) طير من لݣنس ديال لفالكو، كيشبه ل نّسر، كيكون ب لخصوص ف صّويرة.
أفلشو

افلشو (سمية لعلمية Phalacrocoracidae) فاميلة ديال طّيور كتعيش حدا لبحر فيها 36 نوع منها 3 كاينين ف لمغريب.
فكرون

لْفكرون ؤلا افكر ؤلا افكير (سمية لعلمية Testudines) هيّا تنضيمة من لكلاص ديال زّواحف، كتميّز ب كاراپّاس قاسحة كتحميها ؤ كتقدر تخبا وسط منها. نّواع ديال لْفكرون موجودين فوق لارض عل اقل من لعصر لجوراسي لوسطاني.
كاس لملك د صبانيا

كاس لملك د صبانيا هي بطولة ديال كورة فالصبليون وتاسسات رسميا فـ 1903، ولفرقة اللي كاتعتابر اكتر وحدة ربحات بهاد الكاس هي اف سي برصلونة ب 30 كاس.
محمد بن سليمان الروداني

محمد بن سليمان الروداني (عاش مابين 1628-1683) هوا عالم ديال لفلك و لماط و لفلسفة و حتا ديال لحديث. الاصل ديالو من تارودانت ف لمغريب. حياتو. سميتو بو عبيد الله شمس الدين محمد بن سليمان الروداني لفاسي لمكي. تزاد عام 1628 حدا تارودانت للي كانت ديك الساعة من لمدونا لكبار ديال سوس. كبر تما حتا سافر لشي بلايص بحال درعة و لجزائر. رجع ل مراكش باش يقرا لمنطق وايني عجبو لفلك. مشا عاود لجزائر باش يقرا لفلك و مللي سالا كمل لمغريب لاوسط و مشا حتال مصر و الشام وصطانبول. كمل و مشا للحج و بقا ما بين مكة و لمدينة حتا سماوه لمكي. خلا مكة بسباب الفتن و مشا ل دمشق فين مات عام 1094هـ / 1683م. ختيراعات ديالو. كان الروداني معروف ب بزاف ديال لمواهب حيت كان تايقرا لعلوم الرياضية و حتا الشرعية. تعرف باللي ختارع الة الاسطرلاب و كانت تاتخدم باش تحسب لوقت. كان الروداني تايتبع لكواكب و دار بزاف ديال لماكن اللي تايعاونو فيه. لكتوبا ديالو. كتب بزاف ديال لكتوبا بحال
أفورݣل

افورݣل (سمية لعلمية Beryx decadactylus) هوّا نوع ديال لحوت حدا سواحل ديال لمغريب ؤ سپانيا. لفرد من افورݣل كيتسمى تافورݣلت.
أفوشك

لافوشك (ب نّݣليزية gills، ب لعربية خيشوم) هوّا پارتية كتكون ف لحوت ؤ كائنات مائية خرة كتخليها تنفس، عند لحوت هيّ لپارتية لواحدة لي كتخليه يتنفس باش يجي لاكسجين من لما ل دّم. كتكون عادة علا شكل فتحات عمودية ف جنب ديال لفم عند لحوت.
عبد الرحمن بنعمرو

عبد الرحمن بن عمر (تولد ف 1933 ف الرباط) محامي و سياسي و مناضل حقوقي مغريبي. بن عمر كان هو لكاتب لعام ديال حزب الطليعة الديمقراطي الاشتراكي حتال 2016، و الرئيس ديال جمعية هيئات المحامين بالمغرب، و واحد من لمؤسسين ديال لجمعية لمغربية د حقوق لانسان ف 1979. عبد الرحمن بن عمر من الناس اللي كيدافعو على اللغة لعربية ف لمغريب. عبد الرحمن بن عمر عندو مسيرة نضالية كبيرة و شارك ف بزاف د لمضاهرات و لمسيرات على عدد كبير د لحوايج. كيتسمّا ب "الشيخ د لمناضلين د لمغريب".
لعربي بن مبارك

لعربي بن مبارك (عاش مابين 16 يونيو 1914 - 16 شتنبر 1992 من الدار البيضا) كوايري مغريبي لعب معا فرانسا. كان اللول اللي تسما لجوهرة السوداء. حياتو. تزاد لعربي بن مبارك ف 1914 ف مدينة الدار البيضا و كبر يتيم. بدا تايخدم ف تانجارت و كان تايلعب لكورة ف الدروبا ديال كازا. بدا معا النادي ديال اتحاد لمغريبي فين كانو تايلعبو بزاف ديال لفرانساويين يامات لحماية علا لمغريب. لمشيا ل فرانسا. مشا يلعب مع اولمبيك مارسيليا مابين 1938 و 1939 و ماركا شي 12 بيت و تكلاصاو التانيين. تما فين بززو عليه يلعب مع فرانسا ضد الطاليان ف دجنبر 1938. بسباب لحرب لعالمية التانية حبسات لبوطولا د فرانسا خمس سنين. مبعد لعب مع فرقة جديدة سميتها صطاد فرانسا. و مابين 45 و 46 عاونهوم باش يطلعو لبوطولا اللولا. لمشيا ل صبانيا. جاه واحد لعرض من اتلتيكو مدريد مابين 1948 و 1949. لعب معاهم و ربحو لبوطولا مابين 1949 و 1950 وحتا مابين 1950 و 1951. مبعد 1953 مشا لعربي من مدريد و رجع ل مارسيليا. الرجعة ل فرانسا. بززو عليه لفرانساويبن يلعب معا لمنتخب ديالهم و لعب معاهم 18 مرة و ماركا 3 ديال لبيوتا. تعرف تما بسميت "الجوهرة السوداء" (بلفرانساوية: la perle noire). مبعد ما لعب مابين 1955 و 1953 عتازل لعربي لكورة مبعد 17 عام ف ؤروپا. لجامعة ديال فرانسا دارتو مابين ربعا لواعرين للي لعبو معا لمنتخب مبعد زين الدين زيدان و كوبالا و ميشيل بلاتيني. مبعد ماعتازل. مللي عتازل رجع للمغريب باش يدرب لاتحاد الرباطي و مبعد النجم البيضاوي. كان اللول اللي درب لمنتخب ديال لمغريب. لعربي بن مبارك هو واحد من الكوايريا لمغاربا اللي معروفين بزاف ف لمغريب بحال محمد التيمومي، عزيز بودربالة، وبادو الزاكي. عاش بوحدو فلخر ديال حياتو حيت مات مراتو لفرانساوية قبل ما يموت هو عام 1992.
سيون أسيدون

سيون اسيدون (تولد ف ماي 1948 ف اسفي، توفى ف 7 نونبر 2025 ف الدار لبيضا) هو مناضل مغريبي يهودي ضد الصهيونية. اسيدون من لمناضلين ديال ليسر لماركسي لمغريبي، و كان من لمؤسسين ديال لحركة ديال 23 مارس. دوّز اسيدون ف لمسيرة النضالية ديالو كتر من 12 لعام د لحبس السياسي ف السبعينات و التمانينات (ما بين 1972 و 1984). حياتو. تولد سيون اسيدون شهر ماي 1948 ف اسفي، ف نفس لعام اللي تاسسات الدولة د اسرائيل. لاصل ديالو من عائلة يهودية مغريبية امازيغية. رحل ملّي كان صغير مع عائلتو ل اݣادير، و ملّي ضربها زلزال 1960 رحلو للدار لبيضا. سيون كان عندو ديك الساعة 12 لعام. سيون مشا مبعد ل فرانسا مع عائلتو، و كمل قرايتو د الرياضيات ف باريز، و تمّا فين تعلّم لافكار ديال ليسار. من مورا ما سالا قرايتو، دخل للمغريب ف 1967. ف 1986 اسس شركة ديال لانفورماتيك. سيون اسيدون مجوّج من فلسطينية ميريكانية و عندهم ولد سميتو ميلال. هو منسق و قيادي ف لحركة د مقاطعة اسرائيل لعالمية (بي دي اس)، و عضو مؤسس د "ترانسپارانسي لمغريب" ف 2005.
أݣدال

اݣدال هوّا مفهوم تاريخي ف لمغريب، كينطابق علا جنان، جرادي ؤلا حقولا د زّراعة لّي كتملكها جّماعة ؤلا لقصر ؤلا لمخزن، ؤ ممنوع علا عامة نّاس يدخلو ليها، سوا بشكل دايم ؤلا ف فترات محددة. حاليا هيّا سّمية ديال احياء ؤلا جنان كاينين ف شحال د لمدون ف لمغريب، منها رّباط، فاس، مكناس ؤ مراكش. اصل سّمية. كلمة اݣدال جايّة من لامازيغية ؤ كتعني يا اما جردة ؤلا لمرعا لمحروس، يعني لّي كيكون عادة مدوّر بيه سّياج ؤ ممنوع علا عامة نّاس يدخلو ليه. تاريخيا، لاحياء لّي تسمات ب هاد سّمية، خصوصا لّي جاو وسط لمدون، كانت بلايص فين كيرعاو لخيولا ديال لمخزن. لمصطلح د اݣدال ف دّلالة ديالو كيشير ل شي حاجة خاصة ؤلا ممنوعة. رّباط. "ارتيكل رئيسي: اݣدال (رباط)" لاصل ديال هاد لحي ف رّباط كيرجع ل لوقيتة ديال لحماية لفرنساوية. دابا، ولّا حي راقي معروف ب لبوتيكات ديالو، رّيسطورات، لقهاوي، ؤ شي وزارات ؤ لادارات. هاد لحي كاين فيه ݣار معروفة ديال تّران لّي هيّا ݣار د اݣدال، ؤ اهم شاريع فيه هوّا شاريع فال ولد عمير. مكناس. "ارتيكل رئيسي: اݣدال (مكناس)" فاس. "ارتيكل رئيسي: اݣدال (فاس)" مراكش. "ارتيكل رئيسي: اݣدال (مراكش)" اݣدال د مراكش هيّا مجموعة د جّرادي ؤ لحقولا زّراعية كاينة ف لجنوب د مراكش، لمساحة ديالها 340 هيكتار، كيرجع تّاريخ ديالها ل لعهد ديال لموحدين ف لقرن 12، ؤ مسجلة ف ليستة د ليونيسكو كا ترات عالمي.
كبور

لكبور ؤلا اكبور ؤلا انزيض (سمية لعلمية Sciuridae، ب نݣليزية squirrel، ب لعربية سنجاب) فاميلة ديال لقوارض كتعيش ف افريقيا، امريكا شمالية ؤ لجنوبية، ؤ اوراسيا، ؤ دخّلها بنادم ل ؤسطراليا.
أݣرني

اݣرني (سّمية لعلمية Arisarum vulgare) هوّا نوع ديال لعشوب اصلية ف لمنطقة ديال لبحر دّخلاني، كيقدر يوصل طّول ديالها ل 10 تال 30 سنتيميتر، كتعيش ف جّرادي ؤ لغابات ب لخصوص.
أݣدال (مراكش)

اݣدال د مراكش هيّا اݣدال ؤ مجموعة د جّرادي ؤ لحقولا زّراعية كاينة ف لجنوب د مراكش، لمساحة ديالها 340 هيكتار، كيرجع تّاريخ ديالها ل لعهد ديال لموحدين ف لقرن 12، ؤ مسجلة ف ليستة د ليونيسكو كا ترات عالمي كا بونت من لمدينة لقديمة ديال مراكش.
ڤيينا

ڤيينا، (بلالمانية: Wien - كاتّنطق: ڤين) هي العاصمة د لوطريش واكبر مدينة فيها. تيسكنو فيها تقريبا 2 د لمليون د الناس، و هي سادس اكبر مدينة ف لاتحاد لاوروپي. ف بزاف ديال الترتيبات، تختارت ڤيينا احسن مدينة ف لعالم من ناحية لعيشة فيها. ڤيينا كانت ف التاريخ مركز عالمي ديال التعليم و لاداب و لموسيقا و لعلم، و عاشو فيها بزاف د الناس اللي اتروا فالتاريخ د ݣاع هاد لمجالات (منهم موزار و بيتهوڤن و فرويد). هاد لاهمية ديالها باقا حتا فهاد لوقت، و فيها لمقرات ديال بزاف د لمؤسسات الدولية لكبيرة بحال لامم لمتحدة و لاوپيك و لوكالة لعالمية ديال الطاقة النووية.
امحمد بوستة

امحمد بوستة (تولد ف 23 دجنبر 1925 ف مراكش - مات نهار 17 فبراير 2017 ف الرباط) كان سياسي و محامي مغريبي. هو واحد من الناس اللي اسسو حزب لاستقلال، و كان لامين لعام ديالو من 1974 ل 1998. بوستة كان كيتسمّا "لحكيم السّاكت". لخدامي ديالو. امحمد بوستة كانتة عندو بزاف د لخدامي و لمناصب مهمة فالدولة د لمغريب، منها:
نور الدين صايل

نور الدين الصايل (تزاد ف 1948، طنجة - توفى ف 15 دجنبر 2020، الدار البيضا) كان مسؤول اعلامي وناقد فلمجال ديال السينيما وكاتب مغريبي. ساهم فالتشجيع ديال السينيما فلمغريب لكتر من 40 عام. خدا نور الدين صايل الديپلومات ديالو لكبار فلفلسفة وكانو عندو مساهمات كبار فلمجال دالسينيما. خدم فالتلفازة لمغريبية، ومن موراها مشا خدم فلقناة لفرانساوية د"كنال پلوس". لحياة ديالو. تزاد نور الدين الصايل فطنجة. كمل الليسي ديالو ف ليسي بن الخطيب فطنجة وخدا ديپلوم ديال الدراسات لعاليين فلفلسفة فكلية ذلاداب ديال الرباط. قرّا نور الدين الصايل لفلسفة فالليسي دمولاي يوسف فالرباط. نشر نور الدين ف 1970 اول مجلة ديال السينيما فلمغريب من مورا ما تاتر فلحركة ديال السينيما التالتة، وسمّاها "سينيما-3". هاد لمجلّة ماطولاتش بزاف، ولاكين خلّات مجلات وجرنانات كتار ايوليو ايكتبو على السينيما فلمغريب. ف1973 اسس نور الدين الصايل لفيديرالية لوطنية دنوادي السينيما فلمغريب (FNCCM) وكان رئيس ديالها حتال 1983. عاونات هاد لفيديرالية باش تاسس مهرجان السينيما لافريقية فخريبݣة. كان نور الدين الصايل مابين 1975 حتال 1984 مفتّيش عام ديال التربية لفلسفية. ومن 1984 حتال 1986 كان مدير ديال لبراميج ف لقناة اللولة. من 1989 حتال 1990 خدم مستشار سمعي بصري فݣروپ اونا، ومن 1990 حتال 2000 مشا لفرانسا وولا مدير عام ومدير ديال لبرامج ف"كنال هورايزونز". ولا نور الدين الصايل من 2000 مدير ديال دوزيم، ودار بلان باش يزيد لانتاج لوطني ديال لافلام دالتلفزة. اول انتاج كان هو "لحوت لبيض"، اللي كان اول فيلم بوليسي فلمغريب. ف2002 ولات لقناة كاتنتج فيلم فالشهر، ومعا وصلات 2006 ولات دوزيم كاتخرّج جوج ديال لافلام فالشهر. من 2003 حتال 2014 كان نور الدين مدير ديال لمركز السينيمائي دلمغريب (CCM). ومن 2015 حتال 2020 خدم عند EUROPA CINEMAS فباريز. مات نور الدين الصايل ف15 دجنبر 2020 بسباب لمضاعفات ديال لمرض د كوڤيد-19 اللي جات ب جايحة فيروس كورونا 2020 ف لمغريب، مات السيد فالصبيطار دالشيخ زايد فالرباط.
محمد لوافا

محمد لوافا (تزاد 1948، مراكش - مات 27 دجنبر 2020، الرباط) كان سياسي وديپلوماسي مغريبي ف حزب ليستيقلال. كان وزير ديال التربية لوطنية فحكومة بنكيران اللولة. حياتو. كبر محمد الوفا فمدينة مراكش، ولقرايتو العليا دازها فالمغرب، قبل ما يدخل لميدان السياسة ودبلوماسية. كان مابين 2000 و2012 سفير ديال لمغريب فلهند، ايران ولبريزيل. فابريل 2013، وفاش كان الملك محمد السادس فعطلة ففرانسا، علن حميد شباط اللي كان لامين لعام ديال حيزب ليستيقلال على النية ديالو باش يخرج من التحالف اللي كان دايرو مع حكومة بنكيران. وكنتيجة لهادشي ݣاع لاعضاء ديال لحيزب اللي كانو ويزارة فلحوكومة قدمو لستيقالة ديالهوم نهار 9 يوليوز 2013. مات محمد لوافا بسباب كوڤيد-19 وعمرو 72 عام، هادشي ف لوقيتة ديال جايحة فيروس كورونا 2020 ف لمغريب. فحكومت بنكيران. فابريل 2013، ومنين كان الملك محمد السادس ففرنسا، علن حميد شباط، الامين العام ديال حزب ليستقلال، على نية الحزب يخرج من التحالف الحكومي. وبالتالي، قدمو الوزراء ديال الحزب استقالاتهم نهار 9 يوليوز 2013، وكان من ضمنهم محمد الوفا. من بعد، رفض الوفا يتبع قرار الحزب، وبقى قريب من حكومة بنكيران، الشي اللي خلا الحزب يقرر تجميد عضويته. المواقف السياسية. محمد الوفا كان معروف بالجراة ديالو فالنقاشات، وبالصراحة ديالو مع الاعلام. كان كينتقد بعض الممارسات داخل المنظومة التعليمية بلا تردّد، وكان كيشدد على ان الاصلاح خاصو يكون واقعي وماشي غير شعارات. كما عبّر فعدة مرات على رفضو تسييس التعليم او استغلاله انتخابيًا. فمجال التعليم. خلال الفترة ديالو كوزير للتربية الوطنية، دشن محمد الوفا واحد المرحلة ديال الحركة فقطاع التعليم، بحيث: دار اصلاحات فتقويم ولمراقبة لمستمرة. وشدّد لمراقبة على لغش فالباكالوريا. ثم حاول يحيي الانضباط داخل المؤسسات التعليمية. ودار تغييرات فحركية رجال التعليم والتعيينات الادارية. الوفاة. مات محمد الوفا نهار 27 دجنبر 2020 فمدينة الرباط، بسباب مضاعفات كوفيد-19، وكان عندو 72 عام. توفّى فواحد المرحلة اللي كانت جايحة فيروس كورونا 2020 ف لمغريب. ما زال كتاثر على المغرب والعالم. التكريمات والذكريات. من بعد الوفاة ديالو، بزاف ديال الاساتذة والسياسيين عبّرو على الحزن ديالهم، واعتبروه من الناس اللي خدمو التعليم بنزاهة وشجاعة. بعض المدارس والمراكز التربوية دارت انشطة تابينية باسمو تكريمًا لمسار طويل ديالو فخدمة التعليم. لمصادر.
محمد التازي مصانو

محمد التازي مصانو (1921، فاس - 28 دجنبر 2020، فاس) هو مغني مغريبي ديال لموسيقى دلاندلس. كان عضو فجوقة لمطيري اللي صاوبها احمد لوكيلي ففاس وبقى فيها 11 عام. فهاد لمدّة كان محمد التازي كايسجل بزاف ديال لاغاني دلاندلس معا لفرقة. كان محمد مصانو كايعرف ينقر على الريباب. قرّا محمد التازي فلكونصيرڤاطوار ديال دار عديل ففاس. تكرم محمد التازي مصانو فلمهرجان لوطني ديال لموسيقى ففاس عام 1998، ومن موراها فالدورة 10 ديال ملتقى هواة لموسيقى لاندلسية فطنجة عام 2019. لموت ديالو. من مورا ما مرّتو لمرض، مات محمد التازي مصانو نهار 28 دجنبر 2020 بعمر قرّب 100 عام.
مولاي زين الزاهيدي

مولاي الزين الزاهيدي (مات 1 يناير 2021، الصبليون) كان وزير مغريبي ورئيس ديال بنك لانعاش لعقاري والسياحي. حياتو. كان مولاي الزين الزاهيدي شارك فحكومة العمراني 3 و4 و5 فلعهد ديال لحسن التاني. كان فيهوم وزير ديال الشغل والانعاش الوطني مابين 1983 و1985، ووزير منتدب دلشوؤن لقتصادية (1985-1992)، ووزير ديال الصيناعة والتيجارة ولخوصاصة، هادشي مابين 1992 و1993.
عبد الرحيم لحجوجي

عبد الرحيم لحجوجي (تزاد 17 ماي 1941، مكناس - مات 1 يناير 2021) هو سياسي و بيزنيسمان مغريبي، وهو اللي اسس لحيزب ديال "لقوات لمواطنة". خدم رئيس ديال لتيحاد لعام دمقاولات لمغريب مابين 1994 و2000. الطفولة. قرا فالمدرسة الابتدائية النهضة اللي بناها بّاه علي الهجوجي فـ1946، واللي تكرّم عليها من طرف الملك محمد الخامس. عاش طفولته وسط الاجواء الوطنية فزمن الحماية الفرنسية. بّاه كان مشارك فالنضال من اجل الاستقلال وعودة الملك من المنفى بشكل مادي. وفعلا، كان كيستقبل عندهم فالدّار رجال المقاومة بحال محمد الزرقطوني، الشيخ الاسلام، العربي العسافي، وبوشتى الجامعي. مشى لـفرنسا باش يكمل قرايته فمدرسة خصوصية للهندسة، ولكن بّاه كان محتاج ليه، وطلب منه يرجع للمغرب باش يتعلم ويكتسب خبرة فمجال البناء والتسيير. فـ1961، رجع لـالمغرب باش يهتم بشؤون العائلة. مقاول محمد الخامس. فهاد الفترة، كانت هاديك العائلة هي المختارة باش تهتم بالاشغال الملكية. الاب ديال العائلة كان معروف بلقب "مقاول سيدنا". الشركة العائلية كانت مسؤولة على ترميم القصور والمساكن الملكية. تحت امر الناظر ديال الحْبوس ديال الدار البيضاء، الصلاوي احمد بالعْقدي، الشركة كان مطلوب منها تبني حي الاحباس في درب السلطان، والمحكمة الكبرى، وكذلك جميع المنازل اللي تبنات ما بين 1920 و1960. بنات بزاف ديال المساجد والمحاكم، واكبرها واكثرها شهرة هو المحكمة اللي كاينة في ساحة الشهداء في الرباط واللي اليوم هي مقر المجلس الاستشاري لحقوق الانسان (CCDH). داروا الاشراف حتى على ترميم ضريح مولاي ادريس زرهون فاخر القرن التاسع عشر. لفيدرالية الوطنية للبناء. فـ 1970، كانت العلاقات مقادة بالجهد بين الادارة والفاعلين الاقتصاديين. فهاد الفترة كانو كاينين جوج انواع ديال المقاولين، اللي كيقلبو على الامتيازات الريعية وشي وحدين اخرين، اللي كاينين بكثرة، وطنيين عندهم مبادئ صارمة وكيحتارمو قواعد المنافسة الشريفة والشفافية فالتسيير. باش ينظمو القطاع مزيان، تاسسات الجمعية الوطنية للبناء فـ 1978. فـ 1981، توسعات الجمعية وتاسسات الفيدرالية الوطنية للبناء والاشغال العمومية (FNBTP). فهاد العام، حلات الفيدرالية مكاتب جهوية. اول معركة ديالها كانت هي محاربة المنافسة غير الشريفة اللي جاية من الخارج. فـ 1981، فواحد الاجتماع اللي دار فـ تونس العاصمة ديال جامعة الدول العربية، تجمعو المقاولين العرب. وفي 1983، تاسسات الاتحاد ديال المقاولين العرب (UAE)، وكان هو الرئيس ديالها. الباطرونات. فـ 1994، انتخب لهجوجي على راس الكونفدرالية العامة لمقاولات المغرب (CGEM)، واستمر فهاد المنصب حتى 2000. هاد الفترة تميّزت بحملة التطهير ديال 1996، اللي كان قائدها دريس البصري، وتسببات فتجاوزات ضد بعض المقاولين والتجار، اللي تعتاقلوا وتسجنوا بلا محاكمة. خلال فترة ولايتو، لهجوجي دار اول اصلاح ديال الكونفدرالية. القوات المواطنة. السياسي لهجوجي اسّس فـ 2001 حزب القوات المواطنة. فـ انتخابات البرلمان لسنة 2007 فـ المغرب، تحالف مع حزب العدالة والتنمية فـ انفا، ولكن ما نجحش فـ الحصول على منصب نائب برلماني. لموت ديالو. مات نهار 1 يناير 2021 وعمرو 79 عام.